17/10/2014 | Administración LocalMunicipal
Cambre
XXXI edición do Certame de Pintura Concello de Cambre, ano 2014

Por resolución de Alcaldía de data 14/10/2014 aprobáronse as bases da XXXI EDICIÓN DO CERTAME DE PINTURA CONCELLO DE CAMBRE, ANO 2014 A continuación transcríbese integramente o texto: BASES DA XXXI EDICIÓN DO CERTAME DE PINTURA CONCELLO DE CAMBRE, ANO 2014 1. O Concello de Cambre convoca o TRIXÉSIMO PRIMEIRO CERTAME DE PINTURA CONCELLO DE CAMBRE, dotado con 5.000 euros para o primeiro premio, 3.000 euros para o segundo e dous accésit. Estas cantidades estarán suxeitas ás retencións legais que lle sexan aplicables.2. Poderán concorrer os artistas de calquera nacionalidade residentes en España, que así o acrediten, cun máximo de dúas obras. Non poderán acceder ao primeiro e segundo premio aqueles artistas que xa fosen galardoados con estas distincións nalgunha das dez edicións anteriores.3. As dimensións serán 150 x 150 cm o formato máximo, e 90 x 90 cm, o mínimo. As obras que se presenten deberán ser únicas, orixinais e non premiadas noutro certame. Admitirase calquera tipo de material que soporte o transporte e a manipulación sen perigo para a integridade da propia obra, con tema e técnica libre e as obras sen enmarcar ou enmarcadas cun listón. No dorso de cada obra deberá figurar: título, medidas, prezo de venda ao público, nome e apelidos do autor e pseudónimo, se o ten. Achegarán unha fotocopia do DNI ou documentación que o acredite como residente, breve currículo do autor, xunto coa ficha de participación debidamente cuberta e unha foto a cor de cada cadro presentado. Esta documentación pasará a formar parte do Patrimonio do Concello de Cambre.4. A recepción das obras será do 27 de outubro ao 13 de novembro no horario de 10.00 a 13.30 horas os días laborables e sábados de 10.00 a 14.00 horas. Remitiranse á Casa da Cultura “Villa Concepción”, praza Villa Concepción, n.º 1, O Temple 15679 CAMBRE (A Coruña). Teléfono 981 613 193 (Concellería de Cultura e Turismo). Correo electrónico: areacultura@cambre. org / info@certamepinturacambre. org 5. O xurado, unha vez reunido, fará unha comunicación pública dos autores e das obras premiadas; reservándose o dereito a declarar algún premio deserto, se o estimase oportuno. A composición do xurado coñecerase dous días antes do ditame. Seleccionará ademais, acorde coas dimensións da sala de exposicións, un número de obras que destaquen polo seu valor artístico dentro do conxunto de pezas a concurso para a súa exhibición. O veredicto do xurado será inapelable.6. A entrega de premios terá lugar o día 12 de decembro, na Casa da Cultura “Villa Concepción”, quedando as obras seleccionadas expostas desde ese día ata o 31 de xaneiro de 2015. Os gañadores do primeiro e segundo premio, terán a obriga de asistir ao acto de entrega de galardóns. O custo de desprazamento e aloxamento serán por conta da organización.7. Realizarase un catálogo no que se incluirán as fotografías das obras seleccionadas. Así mesmo, os autores destas obras autorizan ao Concello de Cambre, cedéndolle os dereitos correspondentes de modo exclusivo, a dispor da reprodución fotográfica destas, coa finalidade de que este as incorpore á páxina web municipal e á do Certame, para os efectos da súa transmisión vía internet, www.cambre.org / www.certamepinturacambre.org O Concello comprométese a incluír, xunto á reprodución da obra, o nome e apelidos do seu autor.8. As obras correspondentes ao primeiro e ao segundo premio, pasarán a formar parte do Patrimonio Cultural do Concello.9. As obras seleccionadas estarán convenientemente aseguradas mentres permanezan nas dependencias municipais, declinando a organización toda responsabilidade fóra destas e no transporte das pezas.10. As obras non seleccionadas poderán retirarse no mesmo lugar da entrega, do 22 de novembro ao 9 de decembro, en horario de 10.00 a 13.30 nos días laborables e de 10.00 a 14.00 horas os sábados. Os autores seleccionados disporán dende o 2 ao 14 de febreiro de 2015 para retirar as obras nas mesmas dependencias e horario. Transcorrido este período, non terán dereito a ningunha reclamación e as obras pasarán a ser propiedade do Concello de Cambre.11. As obras recibidas mediante transporte de mercancías ou correos remitiranse aos seus autores polo servizo de transporte que a organización considere oportuno, salvo que as retiren persoalmente ou por persoa autorizada. Os gastos do transporte serán por conta dos participantes.12. O feito de participar neste Certame presupón a aceptación das presentes bases. O alcalde Manuel Rivas Caridad